CELEX: C2004/228/97
Language: hu
Date: 2004-09-11 00:00:00
Title: T-196/04. sz. ügy: A Ryanair Limited által 2004. május 24-én az Európai Közösségek Bizottsága ellen benyújtott kereset

11.9.2004   
            
            
               HU
            
            
               Az Európai Unió Hivatalos Lapja
            
            
               C 228/42
            
         A Ryanair Limited által 2004. május 24-én az Európai Közösségek Bizottsága ellen benyújtott kereset
   (T-196/04. sz. ügy)
   (2004/C 228/97)
   Az eljárás nyelve: angol
   A Ryanair Limited, székhelye: Dublin (Írország), képviselik: D. Gleeson és A. Collins barrister-ek, valamint Dr. V. Power, solicitor, 2004. május 25-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kérte, hogy az Elsőfokú Bíróság:
   
               —
            
            
               semmisítse meg a Bizottságnak, a Vallon Tartomány és a Dél-Brüsszel Charleroi-i Repülőtér részéről a Ryanair légitársaság számára a Charleroi-i megtelepedése idején engedélyezett előnyökre vonatkozó 2004. február 12-én hozott határozatát;
            
         
               —
            
            
               kötelezze a Bizottságot az eljárási költségek viselésére.
            
         Jogalapok és fontosabb érvek:
   A felperes cég alacsony viteldíjú járatok működtetésére szakosodott légitársaság. A felperesnek a Dél-Brüsszel Charleroi-i Repülőtéren történő telephely-létesítése alkalmával, Belgium Vallon Tartománya számos, a felperesnek kedvező támogatási intézkedést tett. A Bizottság a megtámadott határozatában úgy ítélte meg, hogy ezek az intézkedések – nevezetesen a repülőtéri leszállási illeték, valamint a földi kiszolgálásra vonatkozó árengedmények – az EK 87. cikke szerinti közös piaccal összeegyeztethetetlen állami támogatást valósítottak meg. Ugyanez a bizottsági határozat, a repülőtér részéről a felperesnek nyújtott számos más támogatási intézkedést – bizonyos feltételekkel – a közös piaccal összeegyeztethetőnek nyilvánított.
   A határozat megsemmisítésére irányuló kérelmének alátámasztására a felperes előadja, hogy az EK 253. cikkében foglalt indokolási kötelezettséget a Bizottság megsértette. A felperes erre vonatkozólag azt állítja, hogy a megtámadott határozat nem tartalmazza annak indokolását, hogy miért kezeli a Vallon Tartományt és a repülőteret egymástól függetlennek, annak ellenére, hogy a repülőtér a tartomány tulajdona és annak ellenőrzése alatt működik. A fentiekben foglaltakon túl a felperes álláspontja szerint: nem indokolták meg azt sem, hogy miért tulajdonítanak a tartománynak jogszabályalkotó/szabályozó szerepet, ahelyett hogy tulajdonosként kezelnék; továbbá, hogy a Bizottság nem vizsgálta meg a más repülőterek gyakorlatára vonatkozó bizonyítékokat, valamint elmulasztotta a repülőtér üzleti tervének megfelelő értékelését.
   A kérelmező úgy ítéli meg továbbá, hogy az EK 87. cikkét helytelenül alkalmazták, mivel az annak első bekezdésében foglalt elemek nem mindegyike teljesült: a megállapodás – tárgyilagos vizsgálat esetén – nem fogható fel állami támogatásként, továbbá a Bizottság elmulasztotta a helyzet elemzését, mind az állítólagos támogatást nyújtó, mind pedig az állítólagos kedvezményezett szemszögéből.